CELEX: 32015R2064
Language: ro
Date: 2015-11-17 00:00:00
Title: Regulamentul de punere în aplicare (UE) 2015/2064 al Comisiei din 17 noiembrie 2015 de modificare a Regulamentului (CEE) nr. 2454/93 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar în ceea ce privește sticla solară destinată transformării în cadrul regimului de transformare sub control vamal (Text cu relevanță pentru SEE)

18.11.2015   
            
            
               RO
            
            
               Jurnalul Oficial al Uniunii Europene
            
            
               L 301/12
            
         REGULAMENTUL DE PUNERE ÎN APLICARE (UE) 2015/2064 AL COMISIEI
   din 17 noiembrie 2015
   de modificare a Regulamentului (CEE) nr. 2454/93 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar în ceea ce privește sticla solară destinată transformării în cadrul regimului de transformare sub control vamal
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (1), în special articolul 247,
   întrucât:
   
               (1)
            
            
               Regulamentul (CEE) nr. 2454/93 al Comisiei (2) prevede posibilitatea ca anumite mărfuri să fie transformate în cadrul regimului de transformare sub control vamal, fără o examinare a condițiilor economice prevăzute la articolul 133 litera (e) din Regulamentul (CEE) nr. 2913/92. Pentru aceste mărfuri, condițiile economice sunt considerate a fi îndeplinite în conformitate cu articolul 552 din Regulamentul (CEE) nr. 2454/93. Aceste mărfuri sunt reglementate de partea A din anexa 76 la Regulamentul (CEE) nr. 2454/93.
            
         
               (2)
            
            
               Numărul de ordine 11 din partea A din anexa 76 la Regulamentul (CEE) nr. 2454/93 reglementează anumite componente, piese, ansamble sau materiale care pot fi transformate în produse din domeniul tehnologiei informației.
            
         
               (3)
            
            
               Sticla solară poate fi transformată în panouri solare, în cadrul regimului de transformare sub control vamal. Operațiunea de transformare este reglementată de numărul de ordine 11 din partea A din anexa 76 la Regulamentul (CEE) nr. 2454/93.
            
         
               (4)
            
            
               Dacă ar fi declarată pentru punerea în liberă circulație, sticla solară originară din Republica Populară Chineză destinată a fi plasată sub regimul de transformare sub control vamal ar face obiectul unei taxe antidumping definitive în conformitate cu Regulamentul de punere în aplicare (UE) nr. 470/2014 al Comisiei (3) sau al unei taxe compensatorii definitive în conformitate cu Regulamentul de punere în aplicare (UE) nr. 471/2014 al Comisiei (4).
            
         
               (5)
            
            
               Transformarea sticlei solare originare din Republica Populară Chineză în cadrul regimului de transformare sub control vamal poate afecta în mod negativ interesele esențiale ale producătorilor de sticlă solară din Uniune. Prin urmare, aplicarea regimului de transformare sub control vamal ar trebui să fie posibilă numai după ce Comitetul Codului vamal a examinat condițiile economice în conformitate cu articolul 552 alineatul (2) din Regulamentul (CEE) nr. 2454/93 și a concluzionat că sunt îndeplinite aceste condiții.
            
         
               (6)
            
            
               Prin urmare, Regulamentul (CEE) nr. 2454/93 ar trebui modificat în consecință.
            
         
               (7)
            
            
               Măsurile prevăzute de prezentul regulament sunt conforme cu avizul Comitetului Codului vamal,
            
         ADOPTĂ PREZENTUL REGULAMENT:
   Articolul 1
   În partea A din anexa 76 la Regulamentul (CEE) nr. 2454/93, textul din coloana 1 aferent numărului de ordine 11 se înlocuiește cu următorul text:
   
      „Orice tip de componente, piese, ansamble (inclusiv subansamble) electronice sau materiale (electronice sau nu) care sunt indispensabile pentru performanța de funcționare electronică a produsului transformat, cu excepția sticlei solare care ar face obiectul unei taxe antidumping provizorii sau definitive sau al unei taxe compensatorii provizorii sau definitive dacă ar fi declarată pentru punerea în liberă circulație.”
   
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 17 noiembrie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 302, 19.10.1992, p. 1.
   
      (2)  Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (JO L 253, 11.10.1993, p. 1).
   
      (3)  Regulamentul de punere în aplicare (UE) nr. 470/2014 al Comisiei din 13 mai 2014 de instituire a unei taxe antidumping definitive și de percepere definitivă a taxei provizorii instituite la importurile de sticlă solară originară din Republica Populară Chineză (JO L 142, 14.5.2014, p. 1).
   
      (4)  Regulamentul de punere în aplicare (UE) nr. 471/2014 al Comisiei din 13 mai 2014 de instituire a unor taxe compensatorii definitive la importurile de sticlă solară originară din Republica Populară Chineză (JO L 142, 14.5.2014, p. 23).